2.

Skúšobné postupy, ktoré sa majú použiť pri typovom schvaľovaní vodíkových zásobníkov určených na používanie stlačeného (plynného) vodíka, musia zahŕňať: a) deštrukčnú skúšku: cieľom tejto skúšky je dosiahnuť hodnotu tlaku, pri ktorej sa zásobník pretrhne. S cieľom dokázať to sa zásobník vystaví tlaku určitej hodnoty, ktorá musí byť vyššia ako nominálny pracovný tlak zásobníka. Deštrukčný tlak zásobníka musí prekročiť stanovený tlak. Deštrukčný tlak zásobníka musí výrobca zaznamenať a uschovávať počas životnosti zásobníka; b) skúšku tlakovými cyklami pri teplote okolitého prostredia: cieľom tejto skúšky je preukázať, že vodíkový zásobník je schopný odolať veľkým zmenám tlaku. S cieľom dokázať to sa zvyšovaním a znižovaním tlaku na stanovenú hodnotu vykonávajú tlakové cykly na zásobník, až kým sa neobjaví zlyhanie alebo kým sa nedosiahne stanovený počet cyklov. Zásobník nesmie zlyhať pred dosiahnutím stanoveného počtu cyklov. Počet cyklov do zlyhania sa musí zaznamenať spolu s miestom a opisom zlyhania. Výrobca musí uschovávať výsledky počas životnosti zásobníka; c) skúšku na netesnosť pred porušením (LBB): cieľom tejto skúšky je preukázať, že vodíkový zásobník zlyhá netesnosťou pred prasknutím. S cieľom dokázať to sa zvyšovaním a znižovaním tlaku na stanovenú hodnotu vykonávajú tlakové cykly na zásobník. Skúšaný zásobník musí zlyhať netesnosťou alebo presiahnuť stanovený počet skúšobných cyklov bez zlyhania. Počet cyklov do zlyhania sa musí zaznamenať spolu s miestom a opisom zlyhania; d) skúšku ohňom: cieľom tejto skúšky je preukázať, že zásobník so svojím systémom ochrany pred ohňom sa pri skúškach za špecifikovaných požiarnych podmienok nepretrhne. Zásobník vystavený pracovnému tlaku sa musí odvetrať len cez zariadenie na odľahčenie tlaku a nesmie prasknúť; e) skúšku na prienik: cieľom tejto skúšky je preukázať, že zásobník nepraskne, keď do neho prenikne guľka. S cieľom dokázať to sa úplný zásobník so svojou ochrannou povrchovou vrstvou vystaví tlaku a prederaví guľkou. Zásobník nesmie prasknúť; f) skúšku vystavenia chemickým látkam: cieľom tejto skúšky je preukázať, že zásobník znesie vystavenie špecifikovaným chemickým látkam. S cieľom dokázať to sa zásobník vystaví rozličným chemickým roztokom. Tlak zásobníka sa zvýši na určitú hodnotu a vykoná sa deštrukčná skúška uvedená v písmene a). Zásobník musí dosiahnuť špecifický deštrukčný tlak, ktorý sa musí zaznamenať; g) skúšku odolnosti kompozita proti kazom: cieľom tejto skúšky je preukázať, že vodíkový zásobník je schopný odolať vysokému tlaku. S cieľom dokázať to sa do bočnej steny zásobníka vyrežú kazy určitých tvarov a vykoná sa stanovený počet tlakových cyklov. Na zásobníku sa počas viacerých cyklov nesmie vyskytnúť netesnosť ani roztrhnutie, ale počas zostávajúcich skúšobných cyklov môže nastať zlyhanie zásobníka jeho netesnosťou. Počet cyklov do zlyhania sa musí zaznamenať spolu s miestom a opisom zlyhania; h) zrýchlenú deštrukčnú skúšku napätím: cieľom tejto skúšky je preukázať, že vodíkový zásobník je počas dlhšieho obdobia schopný odolať vysokému tlaku a vysokým teplotám na hranici prípustného prevádzkového rozpätia. S cieľom dokázať to sa zásobník vystaví počas stanoveného času špecifickým tlakovým a teplotným podmienkam a následne prejde deštrukčnou skúškou uvedenou v písmene a). Zásobník musí dosiahnuť špecifický deštrukčný tlak; i) skúšku tlakovými cyklami pri extrémnej teplote: cieľom tejto skúšky je preukázať, že vodíkový zásobník znesie zmeny tlaku pri rozličných teplotných podmienkach. S cieľom dokázať to sa zásobník bez akejkoľvek ochrannej povrchovej vrstvy podrobí skúške cyklovaním vodným tlakom tak, že sa vystaví extrémnym vonkajším podmienkam a potom sa vykoná deštrukčná skúška a skúška na tesnosť uvedené v písmenách a) a k). Pri skúške cyklovaním sa na zásobníku nesmú objaviť známky roztrhnutia, netesnosti ani odmotania tkaniva. Zásobník nesmie pri špecifickom tlaku prasknúť; j) skúšku poškodenia pri náraze: cieľom tejto skúšky je preukázať, že vodíkový zásobník zostane funkčný po tom, ako bol vystavený špecifickým mechanickým vplyvom. S cieľom dokázať to sa zásobník podrobí pádovej skúške a vykoná sa stanovený počet tlakových cyklov. Na zásobníku sa počas stanoveného počtu cyklov nesmie vyskytnúť netesnosť ani roztrhnutie, ale počas zostávajúcich skúšobných cyklov môže nastať zlyhanie zásobníka jeho netesnosťou; k) skúšku na tesnosť: cieľom tejto skúšky je preukázať, že na vodíkovom zásobníku nie sú za špecifických podmienok známky netesnosti. S cieľom dokázať to sa zásobník vystaví svojmu nominálnemu pracovnému tlaku. Nesmú byť na ňom žiadne známky netesnosti cez trhliny, póry ani podobné chyby; l) skúšku na priepustnosť: cieľom tejto skúšky je preukázať, že vodíkový zásobník nepresakuje viac, ako je stanovené. S cieľom dokázať to sa zásobník vystaví prostredníctvom vodíkového plynu nominálnemu pracovnému tlaku a potom sa sleduje priepustnosť v uzavretej komore počas stanoveného času a pri stanovených teplotných podmienkach; m) skúšku výčnelkov krútiacim momentom: cieľom tejto skúšky je preukázať, že vodíkový zásobník je schopný odolať špecifickému krútiacemu momentu. S cieľom dokázať to sa na zásobník aplikuje krútiaci moment z rozličných smerov. Potom sa vykoná deštrukčná skúška a skúška na tesnosť uvedené v písmenách a) a k). Zásobník musí splniť požiadavky deštrukčnej skúšky a skúšky na tesnosť. Aplikovaný krútiaci moment, netesnosť a deštrukčný tlak sa musia zaznamenať; n) skúšku cyklami vodíkového plynu: cieľom tejto skúšky je preukázať, že vodíkový zásobník je schopný odolať veľkým zmenám tlaku pri použití vodíkového plynu. S cieľom dokázať to sa zásobník vystaví viacerým tlakovým cyklom s použitím vodíkového plynu a vykoná sa skúška na tesnosť uvedená v písmene k). Skontroluje sa výskyt poškodení, ako je tvorba únavových trhlín alebo elektrostatický výboj zásobníka. Zásobník musí splniť požiadavky skúšky na tesnosť. Na zásobníku sa nesmú vyskytnúť žiadne poškodenia, ako je tvorba únavových trhlín alebo elektrostatický výboj.